[{"text_idx": "#000009", "text": "Tantsukujund. To\u0303tt-o\u0308elda ajendas mind kirjutama Toomiku video \u201eTalimaandlemine\u201c, kuna pole selge, miks tegelased maadlevad ja miks on to\u0308o\u0308l ca tagasihoidlik neutraalne pealkiri, kui videoga otselingitavad maalid kannavad pealkirja \u201eTitaanide heitlus\u201c... Ja kuidas u\u0308lakorruste esemelisus, materiaalsus, figuraalsus ja temaatilisus on kohal allkorruse puhtaverelises abstraktsionismis, eriti kuna u\u0308hendavaid isikliku so\u0303pruse lo\u0303imi vo\u0303ib ka siin tuvastada."}, {"text_idx": "#000010", "text": "Vano Allsalu na\u0308ituse \u201eMaailm peas\u201c juhatab sisse ainuline ergas tunnetav subjekt, kelle seisundite skaala on lai, lummatusest sisyphoslikkuseni, valgusest pimeduseni, melanhooliast vastuhakuni. Ka ja\u0308rgmises kolmes na\u0308ituseruumis see esmamulje \u2013 uskudes maalide pealkirju ja nende aktiivsel kaastoimel \u2013 ja\u0308tkub. See johtub vo\u0303ib-olla paljuski sellest, et va\u0308ljapanek on miniretrospektiiv, mis annab mitmekesise la\u0308bilo\u0303ike ku\u0308mne aasta teemadest, ega ole u\u0308hele ideele kontsentreeritud projekt. Retrospektiivne on u\u0308lakorrusel ka Jaan Paavle, samuti Ju\u0308ri Ojaveri osalus: Ojaverilt on na\u0308itusel karakteerseid u\u0308ksikteoseid, meeldeja\u0308a\u0308vaid ja lo\u0308o\u0308vaid, la\u0308bi rohkem kui kolme ku\u0308mnendi."}, {"text_idx": "#000013", "text": "Toomiku maadlevate tegelaste ja\u0308rjest eeterlikumaks muutuvad kehad valguvad maalidelt muuseumiseinale, ja\u0308tkuvad u\u0308le vaheka\u0308igu \u201eAchilleuse tantsus\u201c (motiiv, mida autor on varieerinud maaliga \u201eCheck Yourself\u201c, 2016), mis omakorda aktiveerib tantsuelemendi ka u\u0308leja\u0308a\u0308nud maalidel. Ja see ei ole groteskne, vaid vo\u0303imas ja puhastav. U\u0308htlasi meenuvad autori videod \u201eTantsides koju\u201c (1995) praamiso\u0303idult, ja \u201eTantsides isaga\u201c (2003) haualt."}, {"text_idx": "#000014", "text": "Loojang. Toomiku maal \u201ePa\u0308ikeseloojangul\u201c na\u0308ib u\u0308hendavat ko\u0303ik osalejad. Maal tekitab esmapilgul optilise pette, nagu ripuks punane narmastunud mass otse taevast alla. See mass osutub vaatajale vastu sammuvaks loojangust punaseks ko\u0308etud ahelikuks, kus varjud langevad tulijate jalge ette, nende o\u0303lad aga na\u0308ivad kandvat taevast. Titaanid? Samalaadne on Allsalu va\u0308rviho\u0303o\u0303guv, kuid turvalise viitega tsivilisatsioonile maal \u201ePark. Pa\u0308ikeseloojang\u201c \u2013 mo\u0303jub kui tapetud ha\u0308rja ru\u0308mp Rembrandtilt. Figuuride frontaalsus ja pildist va\u0308lja suund Toomiku to\u0308o\u0308l loob ka seose Ojaveri ja Rodgersi skulptuuridega, ra\u0308a\u0308kimata vihjest na\u0308ituse plakatile."}, {"text_idx": "#000015", "text": "Paul Rodgersi kunstnikupositsioon sarnaneb Anu Po\u0303dra omaga: va\u0308ga huvitavad, sugestiivsed ja su\u0308gavad ning peened to\u0308o\u0308d. Autor on esinenud tugevate na\u0308itustega (enamasti Hobusepeas), kuid harva, ja ka\u0308ib oma erandlikku rada, olles justkui varjus. Subtiilsel viisil loovad Rodgersi eri aegade installatsioonid jutustuse looduse ja tsivilisatsiooni, keha ja ratsionaalse mo\u0303istuse, algse puhtuse (\u201eSuhtelised va\u0308a\u0308rtused \u2013 pandimaja\u201c, 2014) ja uute ku\u0308laliste (sihvkadest koosnev tume tegelane \u201eTalvine ku\u0308laline\u201c 2021) kokkupo\u0303rkest. Digiprindil \u201eNimeta raamatukogu\u201c uputab paisuvesi tammiks seatud ko\u0308ited, sh Gunnar Aarma \u201eSaada o\u0303nnelikuks\u201c \u2013 kultuur ei saa looduse vastu. Kreeka mu\u0308toloogias, kultuuri algha\u0308llis, na\u0308hti protsesse teisest otsast: loodusjo\u0303ude kehastanud titaanid kaotasid seal inimkujulistele Olu\u0308mpose jumalatele. Sellest vo\u0303iks ka hargneda u\u0308ks vo\u0303imalik u\u0308lev to\u0303lgendus Toomiku olustikulise pealkirjaga videole \u201eTalimaandlemine\u201c: maadlus, mis ka\u0308ib Looduse reeglite ja\u0308rgi."}, {"text_idx": "#000016", "text": "Eesti Energiate va\u0308ljapanek on u\u0308ldse heterogeenne: see on korraga retrospektiiv, ru\u0308hma-, soolo- ja ideena\u0308itus (see ho\u0303lbustas ka koosvaatlust Allsalu eraldina\u0308itusega). Tegemist on muuseumina\u0308itusega ja Tartu kunstimuuseumi missioon on muu hulgas anda ka lo\u0303unaeestlasele pealinna kunstist u\u0308levaade. Spontaanselt tekkis ku\u0308simus, kuidas na\u0308eks va\u0308lja u\u0308ks kontseptuaalselt range Eesti Energiate olemust ja siseseoseid lahkav va\u0308ljapanek. Tundsin puudust Toomiku videost hommikuses mererannas pa\u0308ikest tervitava Paavlega (\u201eOm-mani-padme-hum\u201c, 1997). U\u0308ks vo\u0303imalus olekski ehk na\u0308itus teostest, mis on pu\u0308hendatud siseringile, loodud u\u0308ksteisele mo\u0303eldes? Kuid see tuleks vist koostada eranditult Toomiku teostest? Paar teost ka Ojaverilt? Tuumakalt so\u0303numlikud oldi selgi korral."}]